Ribéry miwiti kariér bal-balanipun nalika taksih umur 6 taun, piyambakipun main kanggé klub amatir "FC Conti de Boulogne-sur-Mer" ing pérangan kelompok enèm. Sasampuning main wonten klub punika sadanguning 7 taun, taun 1996 piyambakipun pindhah lan kagabung kaliyan klub profésional Lille, ingkang main wonten ing Ligue 2. Nalika kagabung kaliyan Lille, Ribéry unggul ing babagan atletik, nanging gadhah prakawis wonten ing babt tindak-tanduk wonten ing akademi, punika ingkang njalari Lille lajeng medalaken piyambakipun. Taun 2012, nalika konferènsi pers sadèrèngipun tetandhingan antawising FC Bayern München kaliyan mantan klubipun, Lille, ing Liga Champions, Ribéry ngandharaken bilih piyambakipun medal saking akademi Lille amargi saweg kènging cedera sikut lan pejabat Lille sadèrèngipun ugi kapèngin ngandhapaken piyambakipun saking akademi amargi dipunraos taksih kealiten. Sasampuning nilaraken Lille, Ribéry kondur dhateng kapung halamanipun saperlu kagabung kaliyan klub paling ing kutha punika, US Boulogne. Sasampuning satunggal taun namung wonten ing cadhangan, piyambakipun lajeng dipunpromosikaken dhateng tim senior. Ribéry namung main kaping sekawan wonten ing mangsa debutipun kaliyan Boulogne, ingkang saweg main wonten ing CFA, divisi sekawan ing liga Perancis, ingkang saged promosi dhateng divisi tiga, Championnat National. Wonten ing mangsa kaping kalihipun sareng klub punika, ribéry main 25 tetandhingan lan damel 5 gol. Éwadéné Boulogne namung kasil mapan ing urutan kaping 17, ingkang ateges klub punika wangsul malih dhateng divisi 4. Penampilan Ribéry ingkang nengsemaken, damel piyambakipun saged pindhah dhateng klub nasional Olympique Alès. Sareng kaliyan klub punika wonten ing satunggal mangsa, Ribéry main wonten ing 18 tetandhingan lan namung damel 1 gol. Ing pungkasaning mangsa, éwadéné Alès mapan ing posisi ingkang aman, nanging Alès kadégradasi dhateng divisi d'Honneur, divisi 6 ing Liga Perancis, déning DNCG sasampunipun klub punika bangkrut. Warta punika njalari Ribééry lajeng ngawontenaken kontrak kaliyan Stade Brest, klub sanès ing Championnat National. Wonten ing Brest, Ribéry nedahaken bilih piyambakipun minangka juru main utama kanthi damel 3 gol wonten ing 35 tetandhingan liga. Kinerja Ribéry kaliyan Brest saged mapanaken Brest wonten ing posisi angka kalih, saèngga saged promosi dhateng Ligue 2.